google/wiki40b huggingface dataset:
Stator

Stator er den stasjonære delen av en elektrisk generator eller elektrisk motor. Den roterende delen på en elektrisk maskin er rotor.
Avhengig av hvordan den elektriske maskinen er konfigurert vil stator i noen tilfeller bære feltviklingen, i andre tilfeller armaturviklingen. Feltviklingen setter opp et magnetisk felt i maskinen, armaturviklingen trekker mer strøm og er maskinens arbeidsvikling.
De første likestrømsdynamoer og likestrømsmotorer hadde feltviklingen på stator mens de energiskapende eller bevegelsesskapende armaturviklingene var på rotor. Dette var nødvendig fordi en i en likestrømsmotor trenger en kommutator for at strømmen i rotorviklingen hele tiden skal tilpasses etter som rotoren dreier rundt. Dette er en ulempe ved likestrømsmaskiner da laststrømmen går over kommutatoren og denne må lages stor og robust for å tåle store strømmer.
Stator på disse maskinene kunne enten være en permanentmagnet eller en elektromagnet – eksitert med en spole som benevnes feltvikling. 
I en vekselstrømsmaskin trenger en ikke kommutatorens likeretterfunksjon. Her kan en legge de store strømbelastede armaturviklingene på stator. Rotor kan være en permanentmagnet, eller en elektromagnet med feltviklingen. I feltviklingen går kun likestrøm og denne kunne ledes inn til rotorviklingen over sleperinger og børster. Det skal lite strøm til for å gi tilstrekkelig felt og sleperingsystemet kan dimensjoneres for mindre overført effekt.
Stator bygges opp av et stort antall tynne blikk av bløtt jern (magnetisk nøytralt). Hvert lag er elektrisk isolert fra det neste ved at det er lakkert. Dette for å redusere de induserte virvelstrømmene som ellers vil oppstå og redusere virkningsgraden på maskinen.
Ferjesambandet Knarvik–Steinestø

Knarvik–Steinestø var Norges mest trafikkerte fergesamband da det ble nedlagt i 1994 etter at Nordhordlandsbrua åpnet.
Fergene som gikk før sambandet ble nedlagt var MF «Austrheim», MF «Alversund» og MF Seimstrand (1975) .
1992 ble MF Seimstrand (1975) til spiker, da kom de nye fergene MF «Marstein» og MF «Trondheim» (1992) i ruta med  MF nordfjord som i dag heter MF «Melderskin» (1985) og MF «Alversund» til og med 1994.
På det meste ble det fraktet om lag 6000 kjøretøy over dette sambandet hver dag.
Vindspill

Vindspill er en form for klokkespill, Idiofon, konstruert av hengende sylindre, stenger, bjeller eller andre gjenstander, ofte laget av metall eller tre. Vindspill henges gjerne utenfor en bygning eller bolig, som et visuell og auditivt ornament, og er ment å spille etter bevegelser laget av vinden. Lydene lages av en kule, eller gjenstand som henger i midten av sylindrene. Nederst på samme tråd som kulen er det montert en plate, en vindfanger, egnet for å bli satt i bevegelse av vinden.
For mange er vindspill kun for pynt. For andre har spillene, og tonene de avgir, betydning i retning av drømmefangere. Slike eksempler finnes også innen feng shui og wicca der vindspillene er trodd å gi positiv energi, eller stoppe negativ energi. De henges derfor gjerne utenfor inngangen til et bolig.
Terza Categoria

Terza Categoria er det 10. nivået i italiensk fotball. Hvert lag som vinner den individuelle ligaen innenfor Terza Categoria-nivået rykker opp til den nærmeste divisjonen i Seconda Categoria.

I motsetning til alle de andre nivåene over Terza Categoria, så er det ikke mulig å rykke ned. Det er også det eneste nivået der trenere ikke trenger lisens av fotballforbundet.
Det er ca. 3100 lag i Terza Categoria.
Red Oak (Iowa)

Red Oak er fylkessetet i Montgomery County i Iowa, USA  Byen ligger langs East Nishnabotna River. Befolkningen var 5742 i 2010, en nedgang fra 6197 innbyggere i 2000.
Rob Jones

Karriere

Jones begynte sin fotballkarriere i Crewe før han noe overraskende ble kjøpt for £300.000 av Liverpool manager Graeme Souness 4. oktober 1991. 
Rob hadde vokst opp som Liverpool-supporter, siden hans bestefar Bill Jones spilte for de røde i årene 1938–1954, og var med på mannskapet som vant det det første ligamesterskapet etter 2. verdenskrig i 1947.
Rob Jones gjorde sin debut for Liverpool som høyreback, kun 2 dager etter han skrev under for Anfield klubben borte mot erkerival Manchester United. Alle som så kampen ble imponert over hvordan han holdt vidunderbarnet Ryan Giggs under kontroll hele kampen.
I sin første sesong, (1991/1992), vant han FA-cupen på Wembley etter at Liverpool vant 2-0 i finalen mot Sunderland etter mål av Michael Thomas og Ian Rush.
Han fikk sin første landskamp for England mot Frankrike på Wembley 19. februar 1992 i en kamp England vant 2-0. Totalt fikk han 8 landskamper. Et antall som sannsynligvis hadde vært mye større om ikke skader hadde satt en stopper for det.
I sesongen 1994/1995 var han med å vinne Liga-Cupen da Liverpool vant 2-1 mot Bolton i finalen. Sesongen etter var han med å tape for Manchester United 1-0 i FA-cupfinalen.
Etter finalen måtte han ta et seks måneders avbrekk fra fotballen pga. ryggproblemer. Han kom tilbake på banen, men stadige skadeproblemer de neste to årene gjorde at han spilte sin siste kamp for Liverpool i februar 1998. Han ble frigitt av Liverpool etter sesongen 1998/1999. Totalt spilte Jones 243 kamper for Liverpool uten å score et eneste mål. 
Han signerte for West Ham i juli 1999, men fikk kun en eneste kamp for London-laget i Intertoto-cupen, og skader gjorde at han valgte å legge støvlene på hylla allerede august samme år.
Vesturkirkjan

Vesturkirkjan (IPA: [ˈvɛstʊɹˌʧɪɻʧan], Vestkirken) er en kirke i Tórshavn på Færøyene. Den er bygd stilren og moderne, og ble innviet i 1975. Vesturkirkjan har blitt et av Tórshavns fremste landemerker. Den ligger i den vestre delen av byen, på hjørnet mellom Jóannes Patursonargøta og Frælsið, og fungerer som sognekirke for den delen av byen, mens Tórshavn domkirke betjener den østre delen.
På sitt høyeste er tårnet på Vesturkirkjan 40,90 meter høyt, noe som gjør Vesturkirkjan til Færøyenes høyeste bygning.
Metal: A Headbanger's Journey

Metal: A Headbanger's Journey er en dokumentarfilm fra 2005 laget av den kanadiske antropologen Sam Dunn. Den omhandler heavy metal som ikke bare musikk, men også som et sosialt fenomen, og forsøker å forklare dette. Sam Dunn har selv vært en metalhead siden han var 12 år gammel.

Kontrovers med norsk metalmiljø

Selv om Sam Dunn er akademiker av yrke, er ikke dette for en dokumentar av slik art å regne. Underholdning er også en viktig faktor. Dette har muligens vært en av faktorene som gjorde at når man i filmen fokuserer på norsk metal, så har det blitt et ensidig fokus på ting som skjedde på tidlig nittitallet. Lite omhandler selve musikken. Enslaved og Hades Almighty reagerte på dette. Etter å ha blitt intervjuet i flere timer, ble kun de fragmentene som omhandler kirkebranner, satanisme, osv, tatt med, og da helt ut av sin kontekst, ifølge de fornærmede.
Det fulgte en del kontrovers i særlig bergenske medier etter dette, men også i riksdekkende aviser, hvor begge parters (bandene og Dunn) synspunkter ble lagt frem. Gorgoroth var eneste norske bandet som ikke hadde noe i mot hvordan de ble fremstilt i denne dokumentaren.
Bordtennis under Asialekene 1962

Bordtennis under Asialekene 1962. Bordtennis var en av sportene under de fjerde Asialekene som ble arrangert i perioden 25. til 31. august 1962 i Jakarta i Indonesia. Det var andre gangen som bordtennis var med i Asialekene. Det var i alt sju turneringer, single-, double og lagkonkurranse for menn og damer samt mixeddouble. Japan ble beste nasjon de vant alle sju gullmedaljene.
Serbias kvinnelandslag i håndball

Serbias kvinnelandslag i håndball  er Serbias landslag i håndball for kvinner. Beste resultat er sølv fra VM 2013. Serbia regnes av EHF som direkte etterfølger av både Den føderale republikken Jugoslavia (Rest-Jugoslavia) og Serbia og Montenegro.
Finsk ayrshire

Finsk Ayrshire er det mest vanlige feet i Finland (74%). Rasen stammer fra import av omtrent 1600 Ayrshirefe fra Skottland og Sverige i perioden 1847-1923. Finsk Ayrshire er sammen med Svensk röd och vit boskap (SRB) og lokale norske kuraser opprinnelsen til Norsk rødt fe, som er den dominerende rasen i Norge. Det importeres fortsatt sæd fra Finsk Ayrshire til bruk i Norsk rødt fe. I 2008 var én okse av Finsk Ayrshire brukt som såkalt oksefar i Norsk rødt fe.
Finsk Ayrshire er oftest hornet og rød-brune, med rolig lynne. Gjennomsnittlig årsavdrått er på 7400 kg, med 4,36 % fett og 3,36 % protein. Gjennomsnittlig levendevekt er på 540 kg for voksne kyr.
Carl Bergsten

Verk

Carl Bergsten drev eget arkitektkontor 1904-35. I sine tidlige arbeider hentet han inntrykk fra den radikale Wienarkitekturen. Typisk er en rekke arbeider i hjembyen Norrköping hvor han sammen med arkitekten Gunnar Morssing (1878–1946) blant annet utformet utstillingspaviljongene til Kunst- og industriutstillingen i Norrköping 1906 og bygningen for Skandinaviska Enskilda Banken i 1906.
Den tunge teglarkitekturen forandret seg med Liljevalchs konsthall i Stockholm, hvor Bergsten vant med sitt konkurranseutkast i 1913. Bygningen ble oppført i 1914-16 og regnes som den moderne arkitekturens gjennombrudd i Sverige. 
Bergstens viktigste arbeider på 1920-tallet ble fullstendig preget av den svenske tjugotalsklassicismen, som også vakte stor internasjonal oppmerksomhet og ble kalt  Swedish grace. Til denne perioden hører blant annet den svenske utstillingspaviljongen på Verdensutstillingen i Paris i 1925 og innredningen til fartøyet MS «Kungsholm» i 1927-28. Hans siste arbeid var Göteborgs stadsteater i 1934, der det blir tydelig at Bergsten aldri tok steget fullt ut til funksjonalismen, men forente den med nyklassisismen.
Ottar (tidsskrift)

Ottar er et populærvitenskapelig tidsskrift som blir utgitt av Tromsø Museum. Tidsskriftet har blitt utgitt siden 1954, og kommer ut fem ganger i året. Ottar har artikler om nordnorsk og arktisk natur, kultur og samfunnsliv. Tidsskriftet har et opplag på 6500, og er oppkalt etter vikingehøvdingen Ottar fra Hålogaland.
Hendekagon

Bruk i valuta

Den kanadiske dollarmynten og den indiske to-rupi, er trykket på et regulært hendekagonalprisme.
Faye Glenn Abdellah

Utdannelse

Abdellah fikk utdanning som sykepleier ved Fitkin Memorial Hospital School of Nursing (senere Ann May School of Nursing). Fra Teachers College, Columbia University hadde hun tre utdanninger: bachelorgrad i sykepleie (1945), mastergrad i psykologi (1947) og doktorgrad i pedagogikk (1955).

Karriere

Som sykepleier arbeidet hun på Child Education Foundation i New York City og siden som leder av avdelingen for obstetrikk og gynekologi på Presbyterian Medical Center på Columbia University.
Allerede mens hun var tidlig i tjueårene hadde hun sin første jobb som sykepleielærer på Yale University School of Nursing. Her ble hun så frustrert over læreboken hun måtte bruke at hun samlet alle bøkene og kastet dem på bålet. Hun ble belastet for det bøkene kostet og brukte et år på å dekke gjelden. I 1957 ble hun leder for forskningsteamet i Manchester, Connecticut som etablerte det som senere ble kalt progressiv pasientomsorg. 
Hun var i 40 år knyttet til U.S. Public Health Service Commissioned Corps og hadde militærtjeneste i Koreakrigen. Senere var hun sterkt engasjert i folkehelsespørsmål, blant annet knyttet til eldreomsorg. Hun reiste på uanmeldte inspeksjoner på sykehjem og avdekket brannfeller og andre farer, noe som gjorde at slike besøk ble forbudt av enkelte stater. 
I 1981 ble hun utnevnt til to stjerners admiral og assisterende sjef, første sykepleier og første kvinne til en slik stilling. Her hadde hun i åtte år ansvar for folkehelseopplysning i emner som aids, omsorg ved livets slutt, røyking, rus, narkotika, psykisk utviklingshemming og vold. Da hun pensjonerte seg i 1989, gikk hun inn i stilling som dekanus ved Uniformed Services University of the Health Sciences Graduate School of Nursing i Bethesda. Den stillingen hadde hun til 2002.
Som rådgiver og lærer deltok hun på internasjonale konferanser over hele verden. Hun var også konsulent for WHO. Hun har tallrike bidrag i profesjonstidsskrifter og også skrevet flere bøker: Effect of Nurse Staffing on Satisfactions with Nursing Care (1959), Patient-centered Approaches to Nursing (1960), Better Patient Care through Nursing Research (1965; revised 1986), og Intensive Care, Concepts and Practices for Clinical Nurse Specialists (1969).

Heder

Hun har mottatt over 70 hedersbevisninger og æresgrader. American Academy of Nursing utnevnte henne i 1994 til Living Legends of the American Academy of Nursing. I 1999 ble hun innvalgt i Nursing Hall of Fame ved Columbia University.
Tobias Nordbø

Bakgrunn

Tobias Nordbø er utdannet litteraturviter fra Universitetet i Oslo og skrev sin masteravhandling om David Foster Wallaces Infinite Jest. 
Han har tidligere jobbet som skribent for tv, og samarbeidet med blant annet Harald Eia, Sigrid Bonde Tusvik, Lisa Tønne, Markus Gaupås Johansen og Sturle Vik Johansen fra 5080 nyhetskanalen.
Novair

Historie

Selskapet ble etablert i 1997, og fløy først mellom Stockholm og Kanariøyene, i tillegg til Phuket i Thailand. Disse rutene ble operert på vegne av Apollo reiser. Til å begynne med ble rutene fløyet med Boeing 737 på kortdistanse, og Lockheed L-1011 (Tristar). I 2004 fikk selskapet levert to Airbus A321-200, og ytterligere en Airbus A321-200 ble levert i 2005. Fram til 2007 opererte også Novair to Airbus A330-200.
Odillon Kashama

Rakkestad IF

Odillon startet karrieren sin i Rakkestad IF, og var tidlig kjent som en lynkjapp spiller. I 2007 meldte han overgang til juniorlaget til Fredrikstad FK.

Fredrikstad

Før 2010 sesongen ble han tatt opp til A-stallen til Fredrikstad. Han fikk sin debut hjemme mot Bodø/Glimt. Han scoret sitt første mål mot Skeid i cupens 2. runde.

Moss

Kashama ble spilleklar for Moss FK i overgangsvinduet august 2011.
Gammel rød sandstein

Gammel rød sandstein (engelsk: Old Red Sandstone, forkortet til ORS) er en bergart av betydelig vitenskapelig interesse, særskilt innen paleontologi. Den danner en geologisk formasjon fra hovedsakelig periodene devon- og silurtiden. Avsetningene finnes i den nordatlantiske regionen som strekker seg øst over Storbritannia, Irland, Skottland og Norge, og i vest langs den nordøstlige kysten av Nord-Amerika. Den strekker seg også nordover og inn Grønland og Svalbard. I Storbritannia er det en litostratigrafisk enhet (en sekvens av geologiske lag) som stratigrafer har gitt status som overgruppe (engelsk: supergroup) og som er forstått som av betydning for tidlig paleontologi. Avsetningene finnes i Wales, Skottland og England der de grenser mot de to førstnevnte, og i området rundt Omagh i Nord-Irland. 
Gammel rød sandstein er en ekstremt stor lagpakke av sedimentære bergarter (vesentlig brune og røde, derav navnet). Det er en marin formasjon som ble avsatt fra 408 til 370 millioner år siden da eldre silurske bergarter ble hevet ved danningen av Pangaea og eroderte og gled ut i en ferskvannsjø eller en rekke store elvedelta. Formasjonen er særs mektig, opptil 11 000 meter enkelte steder, og kan inndeles i tre ledd «Nedre», «Midtre» og «Øvre» fra eldst til yngst. Den eldste delen av gammel rød sandseteein-avsetningene, fra silur, ble tidligere kalt for downton.
Gammel rød sandstein er rik på marine fossil. Kjeveløse fisker (Agnatha/Cyclostomata), alle utdødde i dag, unntatt slimål og niøyer, er meget vanlige, likeledes panserfisker og planter. På begynnelsen av 1800-tallet ble paleontologien av formasjonen studert intensivt av Hugh Millar, Henry De la Beche, Roderick Murchison og Adam Sedgwick. Tolkningene til Sedgwick plasserte avsetningene i devon, og faktisk var det også han som introduserte betegnelsen devon. Mange av de første diskusjonene innenfor stratigrafi omhandlet gammel rød sandstein.
Den velkjente røde fargen på denne bergarten har sin årsak i tilstedeværelsen av jernoksider, men ikke all gammel rød sandstein er rød eller sandstein. Det kan også være konglomerater, slamstein, siltstein, og tynn kalkstein. Fargene kan strekke seg fra grå og grønn gjennom rød til purpur. Disse avsetningene er nært tilknyttet erosjonen av den kaledonske fjellkjede som ble kastet opp ved en kollisjon av de tidligere kontinentene Avalonia, Baltika og Laurentia for å danne et middels stort superkontinent – Euramerika, eller Gammel rød sandsteinkontinentet, en hendelse kjent som den kaledonske fjellkjededannelsen.

Gammel rød sandstein i USA

I eldre geologiske tekster om tidlige teorier om platetektonikk blir Catskill Delta-formasjonen i USA korrelert til gammel rød sandstein. De to formasjonene ble avsatt på omtrent samme tid av de samme prosessene.

Gammel rød sandstein i Norge

Ringerikssandstein er avsatt på samme tid og har tilsvarende sammensetning og utseende som gammel rød sandstein.
Rock Around the Clock

«Rock Around the Clock» er en sang av Max C. Freedman og James E. Myers under psevdonymet Jimmy De Knight, som ble innspilt av Bill Haley and His Comets i Pythian Temple Studio i New York den 12. april 1954. Produsent var Milt Gabler.
En måned senere ble sangen utgitt på Decca. Den er omtalt som den første rockabilly-sangen, og mange artister har hatt den på repertoaret.

Norsk versjon

Oslo Harmonikvartett med Sølvi Wang, Kari Diesen og Wenche Myhre ga ut en singel med låten i 1967.
Jan Ø. Nielsen har skrevet en norsk tekst. Den norske tittelen er også «Rock Around the Clock». Sangen ble utgitt av Småfolk på LP-platen Småfolk (Talent TLS 2042) i 1981
Sotto in su

Sotto in su, også skrevet sotto in sù, italiensk for «nedenfra og oppover», er en kunstfaglig betegnelse på forkortninga og den sugende dybdevirkningen i et takmaleri der figurer og detaljer er gjengitt naturtro og i ekstremt froskeperspektiv. Effekten blir et illusjonsmaleri der motivet ser ut til å strekke seg høyt oppover og skikkelsene klatre og sveve i en tredimensjonalt rom. Teknikken ble brukt av Andrea Mantegna i freskene i Camera degli Sposi i Palazzo Ducale i Mantova og nådde et høydepunkt i barokken.
Skikkelser og oppadstrebende søyler og annen arkitektur er formet som en anamorfose i det flate taket, det vil si med et romperspektiv som må sees fra et bestemt punkt for at betrakteren skal oppnå den riktige illusjonen.
Dobbeltstempelmotor

Dobbeltstempelmotor er en motor hvor stemplene virker mot hverandre i samme sylinder. Den må ikke forveksles med boksermotor. Motoren fungerer oftest etter totaktsprinsippet og går oftest på diesel
For animasjon se her (587 kByte), for perspektiv-skisse her.
Mimodorcadion

Utbredelse

Arten lever i India.
Det svenske instituttet i Athen

Det svenske instituttet i Athen (svensk: Svenska Institutet i Athen; gresk: Σουηδικό Ινστιτούτο Αθηνών) er et svensk institutt som driver klassisk arkeologi i Hellas, og er et av 17 utenlandske arkeologiske institutt som betjenes i Athen. Det svenske instituttet ble opprettet den 10. mai 1948. Det finansieres av det svenske Utbildningsdepartementet (som har ansvar for utdannelse og forskning). Det drives som en stiftelse og Sveriges regjering velger ordføreren i instituttets styre og regnskapene blir revidert av en revisor utpekt av regjeringen.
Sammen med de tilsvarende dansk, finske og norske arkeologiske instituttene på stedet (se lenke nederst) bidrar det svenske instituttet til Det nordiske biblioteket i Athen. Instituttets formål er formulert som følgende: «... å fremme utforskning av Hellas' antikke kultur, å formidle kunnskap om dette, og dermed berike vår egen kultur, samt å stimulere og støtte kulturutvekslingen mellom Sverige og Hellas.»
Direktør for instituttet siden 2010 har vært Arto Penttinen. Torsten Kälvemark har siden samme tid vært ordfører i stiftelsens styre. Til instituttet tilhører også Gästhuset i Kavala. Kavala ligger i østlige Makedonia i nordlige Hellas og har boliger tilgjengelige for svenske kunstnere, forfattere og forskere.

Arkeologiske utgravninger

Instituttet har gjort utgravninger i blant annet Afidnes (Attika), Asine (Argolis), Agios Elias (Arkadia), Berbati (Argolis), Khaniá Kastelli (Kreta), Dendra (Argolis), Kalaureia (Poros), Malthi (Messenia), Midea (Argolis), Paradeisos (vestlige Trakia), samt gjort arkeologiske oversiktsundersøkelser i Asea (Arkadia) og Makrakomi (Fthiotis).

Trussel om nedleggelse

I den svenske regjeringens budsjettforslag for 2015 foreslo utdanningsminister Helene Hellmark Knutsson å minske bidragene til de tre middelhavsinstituttene, blant annet Det svenske instituttet i Athen, med en halvering for 2016 og fullstendig opphør i 2017. Etter store protester ble forslaget trukket tilbake.
Dykkeflaske

Trykkbeholder

Dette er selve beholderen, formet som en flaske, som holder på den komprimerte pustegassen. Denne er vanligvis laget av stål, aluminium eller et fiberarmert komposittmateriale med innerliner i termoplast, aluminium eller stål. Aluminium har mindre egenvekt enn stål og derfor vil aluminiumsflasker ofte få positiv oppdrift på slutten av et dykk når mengden pustegass på flasken minker. I varmere strøk, eller når det trengs mange flasker, som stageflasker i teknisk dykking, blir ofte aluminium foretrukket. I kaldere strøk der dykkeren ofte bruker tørrdrakt med mye oppdrift er stålflasker, som ikke får positiv oppdrift på slutten av dykket, mest vanlig. Flasker i fiberarmert komposittmateriale har veldig lav egenvekt og vil derfor ha mye oppdrift i vann. Dette betyr at dykkere som bruker slike flasker må kompensere for denne oppdriften med mer bly. Slike flasker er ikke så mye brukt blant vanlige sportsdykkere, men en del innen militær dykking. Disse flaskene er perfekte til åndedrettsvern på grunn av den lave vekten og derfor mye brukt til røykdykking.

Tetning

For å skape en tett forsegling mellom trykkbeholderen og flaskekranen blir det brukt o-ring dersom flaskekranen har sylindriske gjenger. Dersom flaskekranen har koniske gjenger blir det brukt gjengeteip.

Konfigurasjon av dykkeflasker

Dykkere kan kombinere flasker og pusteventiler på flere måter for å få med seg ekstra pustegass på lange dykk, eller for å unngå tom-for-luft situasjoner dersom den primære pustegasskilden skulle svikte.
Municipality of Anchorage

Municipality of Anchorage er en sammensatt bykommune i den sørlige delen av den amerikanske delstaten Alaska. Bykommunen grenser til Matanuska-Susitna Borough i nord, Valdez-Cordova Census Area i øst og Kenai Peninsula Borough i sør og vest.
Området ligger i den indre delen av Cook Inlet og omfatter byen Anchorage. Bykommunen har et samlet areal på 5 079 kvadratkilometer, hvorav 4 415 km² land og 664 km² vann. Folketallet er 291 862 (2010).
Anchorage ble etablert som et valgdistrikt i 1958. I 1975 ble City of Anchorage og Greater Anchorage Area Borough slått sammen til Municipality of Anchorage.
Kurer (radioprogram)

Kurer er et norsk radioprogram om medier som har gått på NRK Radio siden 2005. Programmet handler om radio- og TV-kringkasting, Internett, aviser og andre medie-relaterte emner. Programmet sendes lørdager på P2 og varer en halvtime. Fast programleder er Ida Jevne.
Programmet er tilgjengelig på podkast.
Navnet Kurer er tatt fra det kjente radiomerket Kurér.
Første sending gikk lørdag 3. september 2005 og handlet om podcast.